IZVEDBENA UREDBA KOMISIJE (EU) 2022/1267

z dne 20. julija 2022

o določitvi postopkov za določitev preizkuševalnih zmogljivosti Unije za namene nadzora trga in preverjanja skladnosti proizvodov v skladu z Uredbo (EU) 2019/1020 Evropskega parlamenta in Sveta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1020 Evropskega parlamenta in Sveta z dne 20. junija 2019 o nadzoru trga in skladnosti proizvodov ter spremembi Direktive 2004/42/ES in uredb (ES) št. 765/2008 in (EU) št. 305/2011 (1) ter zlasti člena 21(9) Uredbe,

ob upoštevanju naslednjega:

(1) Eden od ciljev preizkuševalnih zmogljivosti Unije je pomagati nacionalnim organom za nadzor trga pri njihovih dejavnostih, in sicer s prispevanjem h krepitvi laboratorijskih zmogljivosti za posebne kategorije proizvodov ali posebna tveganja, povezana s posamezno kategorijo proizvodov. Postopki za določitev preizkuševalnih zmogljivosti Unije bi morali zlasti zagotoviti, da se določijo preizkuševalne zmogljivosti Unije v primeru pomanjkanja zmogljivosti za laboratorijsko testiranje.

(2) Da bi preprečili pomanjkanje laboratorijskih zmogljivosti, je treba zagotoviti širok dostop do teh postopkov določitve. Da bi zagotovili tak dostop in preglednost postopka določitve, bi bilo treba določiti, katere javne preizkuševalne zmogljivosti držav članic bodo določene za preizkuševalne zmogljivosti Unije na podlagi razpisov za prijavo interesa.

(3) Preizkuševalne zmogljivosti Komisije bi bilo treba določiti za preizkuševalne zmogljivosti Unije z neposrednim imenovanjem s strani Komisije.

(4) Zaradi velikega števila kategorij proizvodov in posebnih tveganj, povezanih s kategorijo proizvodov, bi se bilo treba posvetovati z mrežo Unije za skladnost proizvodov, ustanovljeno v skladu s členom 29 Uredbe (EU) 2019/1020, da se zagotovi pravilno prednostno razvrščanje takih kategorij in posebnih tveganj.

(5) Določitev preizkuševalnih zmogljivosti Unije bi bilo treba redno pregledovati, da se preveri, ali zagotavljajo dosledno visoko raven preizkušanja proizvodov ter dajejo visokokakovostne tehnične in znanstvene nasvete.

(6) Ukrepi iz te uredbe so v skladu z mnenjem odbora, ustanovljenega s členom 43(1) Uredbe (EU) 2019/1020 –

SPREJELA NASLEDNJO UREDBO:

Člen 1 Postopki za določitev preizkuševalnih zmogljivosti Unije 1. Javne preizkuševalne zmogljivosti držav članic se določijo za preizkuševalne zmogljivosti Unije na podlagi razpisa za prijavo interesa, v katerem so navedeni pogoji za njihovo določitev. 2. Preizkuševalne zmogljivosti Komisije se določijo za preizkuševalne zmogljivosti Unije po neposrednem imenovanju Komisije, v katerem so navedeni pogoji za njihovo določitev. 3. Pred določitvijo se opravi posvetovanje z mrežo Unije za skladnost proizvodov, ustanovljeno v skladu s členom 29 Uredbe (EU) 2019/1020 (v nadaljnjem besedilu: mreža), v zvezi s: (a) posebnimi kategorijami proizvodov in posebnimi tveganji, povezanimi s kategorijo proizvodov, za katere je treba določiti preizkuševalne zmogljivosti Unije, in (b) pogoji za določitev preizkuševalnih zmogljivosti Unije, da se zagotovita dosledno visoka raven preizkušanja proizvodov ter visoka kakovost tehničnih in znanstvenih nasvetov.

Člen 2 Pregled določitve 1. Komisija v posvetovanju z mrežo redno pregleduje določitev preizkuševalnih zmogljivosti Unije, da se prepriča, da preizkuševalne zmogljivosti Unije izpolnjujejo pogoje za njihovo določitev ter zahteve iz členov 21(3), 21(5) in 21(6) Uredbe (EU) 2019/1020. 2. V sklepu o določitvi preizkuševalne zmogljivosti se določi rok za pregled določitve preizkuševalne zmogljivosti Unije. 3. Če preizkuševalna zmogljivost Unije ne izpolnjuje pogojev za določitev in zahtev iz členov 21(3), 21(5) in 21(6) Uredbe (EU) 2019/1020, Komisija po posvetovanju z mrežo po potrebi določitev prekliče.

Člen 3 Začetek veljavnosti Ta uredba začne veljati dvajseti dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah.

V Bruslju, 20. julija 2022 Za Komisijo predsednica Ursula VON DER LEYEN

(1) UL L 169, 25.6.2019, str. 1